钦定古今图书集成/方舆汇编/职方典/第1429卷 > 梧州府建置沿革考 府志
## 钦定古今图书集成/方舆汇编/职方典/第1429卷 > 梧州府建置沿革考 府志

本府

夏后少康后封会稽，楚灭之，宗分海上，是为百粤。秦灭楚，王翦略定粤地，置南海、桂林、象郡为三郡。秦末，赵佗据之。汉武帝平南粤，以其地为广信县，置苍梧郡。元封五年，置交趾部刺史治焉。建安中，改交趾部为交州。三国吴属广州。晋以后因之。隋废郡为苍梧县，属封州。唐属静州，寻改置梧州。天宝初，改州为郡。乾元初，复为梧州。五代时，属南汉。宋仍为梧州。元至元中，改置梧州路。明改路为府，领州一，县九。

皇清因之。

苍梧县

汉广信县。建安以前，交州刺史治焉。吴徙交州治龙编，而苍梧属广州。晋置永平三郡。齐高帝建元元年，初置桂州，苍梧属焉，此粤分为粤之始也。梁置《梁信郡》。隋废郡为苍梧县，属封州。唐属静州。贞观中，以县置梧州，属岭南西道。天宝初，改苍梧郡。乾元初，复为梧州。五代南汉刘晟据之。宋平岭南，仍为梧州。开宝五年，省猛陵、戎成入焉。元、明仍旧，编户三十三里，后并为二十五里。

皇清因之。

藤县

秦南海郡汉苍梧之猛陵县地。晋属永平郡。隋平陈，郡废，置藤州，治永平县。大业间州废，复置永平郡。唐武德中，复为藤州。天宝初，改为感义郡。隶岭南道。乾元初，复为藤州。五代初，属马殷，后属刘晟。宋开宝五年，徙治于坛津。熙宁四年，隶广西路。元因之。明初，为藤州。洪武十一年，改为县，属梧州府编户四十四里。

皇清因之。

附五屯所　五屯地在古西瓯之北，当风门、佛子诸巢，西通府江，北接荔浦，乃断藤左臂。明初，土人覃福率所部狼獞八百六十四人，编桂林中卫左所为“效劳军” ，授福千户领之。福寻卒，军渐溃散，留者仅五十人。成化十年，都御史韩襄毅平峡贼，乃调桂林卫正千户李庆抚之，来附者一百六十人，置五屯所，授福孙仲英为土吏目，世袭。嘉靖八年，总督王文成拓其城，编户五里。按《县志》：秦三十二年，王翦乘伐楚之胜安定，其地始入中国，属桂林郡。汉平南粤，属苍梧郡。晋昇平五年，始置永平郡，隶广州。齐永元元年，改猛陵县为永平县，属水平郡，废置石洲，寻改藤州。隋开皇三年，改阴石县为奉化县，属藤州。十年，改遂成县为戎成县，属藤州。大业三年，复以藤州为永平郡，治永平县，并领武林、安基、普宁、戎成、大宾、奉化、隋安、贺州、淳人十县。唐武德五年，复以永平郡为藤州，领义昌、感义县，增领坛津、宁风、猛陵、罗石、罗风五县。属永平郡，岭南道辖。天宝元年，改永平郡为感义郡，藤州仍领坛津、感义、义昌、宁“风四县。五代天福四年，马殷自立为楚王，取苍梧，藤属南汉。宋平岭南，徙藤州治坛津县，领感义军事。开宝三年，省宁风、感义、义昌入坛津县。熙宁四年，改南义州为岑溪县，属藤州，后隶广南西路。元仍行州事，隶湖广行省。至正末，隶广西行中书省。明属梧州府，隶广西布政司。洪武五年，省坛津县” 入藤州。十一年，改为县，编户四十四里。今并为三厢二十八里外五里系五屯屯田千户所军籍。五屯山川环带，野颇平沃，据江之上游，与浔、梧相唇齿，地属藤县疆域。

容县

秦击南越，置南海、桂林、象郡，容即隶郡。汉定南越地，以为七郡。七郡者，南海、苍梧、郁林、合浦、交趾、九真、容隶、合浦。晋分合浦以北置宕昌县。梁改为阴石县，于县置阴石郡。隋初，废郡为县，改名曰奉化，隶藤州。开皇十九年，改为普宁县。唐初于普宁县置铜州。贞观八年，改为容州，领六县：普宁、北流、陆川、扶来、陵城、渭龙属。岭南道开。

元中，置容州都督府。天宝元年，改为普宁郡。乾元元年，复为容州都督府。元和中，置容管经略使，领州十三，率、牢、白、顺、绣、郁、党、岩、窦、禺、廉、仪、藤、永，仍辖县六，改陆川县曰罗窦，扶来县曰欣道。永贞元年，合邕、容两筦为一道。五代初属马殷，后属刘晟，一曰刘拓。宋开宝四年，改宁远军节度使，复欣道县曰扶来。五年，省扶来入北流，省陵城、渭龙入普宁，复罗窦县名曰陆川，省绣、顺、禺三州入焉。六年，废宁远军。七年，复置容州。皇祐间，分宜、邕、容等州为三路，自高、窦、雷、化、郁、仪、藤、梧、龚、琼，隶容州。元至元十三年，改安抚司，寻改容州路。领县三：普宁、北流、陆川。至正十三年，改路为州，省普宁县入州。十五年，复置普宁县。明洪武十年，改容州为容县，省普宁入之，属梧州府编户一十六里。正统元年，并为十一里，县裁一丞

皇清因之。

岑溪县

秦南海地。汉属苍梧郡。梁即其地置永业郡。永业县寻废郡，县属泷州。唐武德五年，置南义州，改县曰岑溪。贞观元年，改为南建州。六年，复为义州。天宝中，改连城郡。乾元元年，复为义州。领县三，附郭曰岑溪，外曰连城永业。宋熙宁四年，废州，以岑溪隶藤州。元因之。明洪武十一年，属梧州府编户七里半。

皇清因之，编户三里。

怀集县

本汉南海郡四会县地。晋于县东置怀远县，属新会郡。南宋析置怀集县，属建绥郡。隋属广州。唐于县置威州，领县三：怀集、永固、洊水寻废。开元初，省永固县人。怀集五代属南汉。宋初，省洊水县入怀集。元属贺州。明洪武九年，改属梧州府编户四里。嘉靖初，增一里。

皇清因之。

郁林州

秦桂林郡地。汉元鼎六年，分置郁林郡。领“县十二：布山、安广、广郁、阿林、中溜、桂林、潭中、临尘、定周、增食、岭方、壅鸡” 东汉省县一入壅鸡。吴黄武四年，割隶广州，领县设官，仍汉。晋。领县九：布山、阿林、新邑、晋平、始建、郁平、岭方、武熙、安广。建武元年，分置晋兴郡，分岭方县为晋兴郡，后改为邕州。宋领县十有七，布山、岭方、阿林、郁平、新邑、建初、宾平、威化、新林、龙平、安始、怀安、晋平、绥宁、归代、中溜、建安。南齐因之。梁置定州，割桂林、宁浦二郡，寻改为南定州，即今贵县。隋开皇九年，属尹州。领县十二：郁林、郁平、岭方、阿林、石南、桂平、马度、安成、宁浦、乐山、领山、《宣化》。大业中改为郁州，废武平、龙山、怀泽、布山入郁林，皇化入桂平，乐州入宁浦，武缘入岭方。唐武德四年，改尹州置南尹州，郁林属之。领三县：怀泽、潮水、马度。贞观八年，省郁林为县，属怀泽郡，统于贵州。麟德二年，析贵州石南、兴德、郁平置郁林郡，治郁平，今兴业县地。又析为牢州。乾封元年，改为郁林州。领县五：附郭曰郁平，外曰石南、潭粟、兴业、《兴德》。天宝二年，改为郡。乾元元年，复为州。天复元年，楚马殷取之。广顺元年，南汉刘晟据之。宋开宝五年，迁州治于兴业县，省兴德、郁平二县入兴业，又废牢州为南流县，省牢州二县，定州、岩州及党州四县。绥安、善劳、善文，宁人入南流。属广西路。至道二年，迁州治于南流，即名西瓯。今治所并潭中、石南、郁林县入焉。领南流、兴业、兴德三县。绍兴间，并兴德入兴业，而以廉州之博白来属。元因之。明初，六师南下，知州张那海迎降。二年，同知黄斌佩印来治。五年，并南流入本州。十年改容州为容县，以容州所属北流、陆川属州。州领县凡四，博白、北流、陆川、兴业，俱隶梧州府编户四十里。

皇清因之。

博白县

秦属象郡。汉为合浦县地。孙吴割隶交州。南宋改属越州。隋为南昌县，隶合浦郡。唐武德五年，析置博白县，于县置南州，寻改为白州，领南昌郡。属岭南道。领县六，博白、即平、周罗、龙濠、淳良、建宁。至德二年，省龙濠入博白，属广南西路。五代初属马殷，后属南汉。宋开宝五年，废白州，省周罗、建宁、南昌三县入博白县，隶廉州。未几，复置白州。政和元年，废州，以县属郁林。三年，复置白州。绍兴六年，又废，仍以县属郁林。元、明仍旧，编户三十里。

皇清因之。

北流县

汉合浦县地。晋置勾漏县，属越州，后属合浦郡。隋大业中，省越州陆川县入勾漏。唐武德五年，改勾漏曰北流，寻复陆川县，隶南岩州。分北流置扶来。贞观间，属容州。天宝元年，改容州为普宁郡，北流属焉。五代初，属马殷，后属南汉。宋开宝五年，省扶来入北流。元仍旧。明洪武十年，既改容州，遂以北流属郁林编户一十六里。

皇清因之。

陆川县

本汉合浦县地。隋析合浦置陆川县，属越州。大业初，省入勾漏县。唐武德五年，复置陆川，属南岩州。贞观初，属潘州。八年，属容州。元和中，改曰罗窦。五代初，属马殷，后属刘晟。宋开宝五年，复名陆川，废顺州、绣州、禺州，以所领龙化、温水、南河、龙濠省入。移治公平，隶容州，未几改名公平。淳化复名陆川，徙治温水，仍隶容州。元仍旧。明洪武元年七月，六师至郁林县令容严率民归顺。十年四月改容州为县，遂以陆川属郁林。

皇清因之，编户一十五里。

兴业县

本汉郁林郡地。陈置石南县、石南郡。隋废郡，以县属尹州，后属桂林郡。唐初属贵州。麟德元年，析石南县东乡、兴德县西乡置兴业，属郁林州。建中元年，省石南、潭粟入焉。五代属马殷、刘晟。宋开宝五年，迁州治于兴业县，省郁平、兴德二县入兴业。至道初，迁州治于南流，以兴业属郁林州。元、明仍旧。

皇清因之，编户八里。